10
কৈসরিয়া শেহার রিনিজ কর্নীলিয় রাঃআ বিবরণ
1 কৈসরিয়া শেহার রে কর্নীলিয় নুতুমিজ মিহুড় হড় তাহীনকেনায়, ইনি ইতালী রিনিজ পাল্টন কুরাঃআ চাকি পতি তাহীনকেনায়।
2 ইনি ঈশ্বর ভক্ত হেৎদ ঘারঞ্জ রিঙ্কূ যতচ কুলঅ ঈশ্বরকে মানাগুনাই কেনাকু, গাদা হড়কুকে ঢের উতার দানধানেৎ কুয়ায়্য় য় হেৎদ মিৎ মাহা গে ঈশ্বর রাঃআ হান্ডে বিন্তি কেনায়। 3 মিৎ মাহা সাবেম তারসিং আপি টাড়াং বেৎরাং কর্নীলিয় মিয়াৎ ভেট নেল নামলাৎ আয় যে ঈশ্বর রাঃআ মিয়াৎ সরগ নাঙ্গা ইনিরা হান্ডে হিচেন্তে গামকিয়ায় কর্নীলিয়,
4 ইন্তং কর্নীলিয় ইনিরা হান্তে মিৎ ঢেকতে কয়অ কিয়তে বরলঅ গামকিয়ায় প্রভু কিনা নানামতানাম? সরগ নাঙ্গা ইনিকে গামকিয়ায় আমা বিন্তি হেৎদ আমা দান যত স্মারক নৈবেদ্য লেকাতে সেরমারে ঈশ্বর রাঃআ সামাংরে সেটেরাকানা।
5 নাহাআ আম যাফো শেহার তে হড় কুলকুম হেৎদ শিমোন অকয়কে পিতর গামিয়াকু, ইনিকে রাঃআ আগুইম।
6 ইনি শিমোন নুতুমিজ মিহুড় মুচিরাঃআ অড়ারে মেনাইআ, ইনিরা অড়াদ দরেয়া কাতারে,
7 কর্নীলিয় লঅ অকা সরগ নাঙ্গা থুতিকেনায় ইনি সেনরাঃআ তায়ম কর্নীলিয় অড়া রিঙ্কূ চাকরকুরা তালাহাতেন বার হড়কে হেৎদ অকয় যত মাহা গে ইনিরা সেবায় কেনাকু, ইঙ্কূয়া মিয়াৎ ভক্ত সেনাকে রাঃআ কিয়ায়।
8 হেৎদ ইঙ্কূকে যত থুতি গামকেৎ কুতে যাফোতে কুলকেৎ কুয়ায়্য় য়।
পিতর রাঃআ ভেট।
9 দশার হুলাং ইঙ্কূ হরা হরাতে সেন কেনাকু চিন্তং শেহার রাঃআ ঠাইনতে সেটেরেনাকু, ইন্তং পিতর ছাদ চেতাংরে বিন্তি নাতিরাং রাকাববেনায় সব্তাম তিকিন গেলেবার বাতিরাং।
10 ইনিকে রেঙ্গেজ কিচখান হেৎদ হুডাং যাহানা জমা নানাম কেনায়। মেন্খান চিন্তং হড়কু জমা বাইএ কেনাকু, এনকান ইন্তং গে ইনি ছানেনায়,
11 হেৎদ নেল কেয়ায়, নিরালা* হলেজাকানা হেৎদ মিয়াৎ মারাং চাদর আড়গু হিজু তানা ইনারা উপুনিয়া টুনি সাবকাতে ধার্তিরে আড়গু হুইওতানা;
12 হেৎদ ইনারে ধার্তি রিঙ্কূ যত ধরন জানোয়ার,কিদিং † হেৎদ নিরালা রিঙ্কূ অড়ে মেনাকুয়া।
13 তায়মতে ইনিরা হান্ডে নিরালা হাতেন নিয়া জাগার হুইয়েনা বিরিদমে পিতর "গজকুম হেৎদ জমকুম।
14 মেন্খান পিতর গাম রুয়াড় কেৎয়ায়, প্রভু এনকা আল হুইয়ওকা, ইঞ যাহাহুলাং যাহানা হঅ অরীলামালা হেৎদ অছুথী‡ জিনিস কাইঞ জমতাৎ কুয়া (লেবি . 11:1-47, যেহিকি . 4:14)
15 ইন্তং দোহরা অটঃহঅ নিয়া আড়াঙ হুইয়েনা, ঈশ্বর অকা ছুত তাৎ কুআয়, আম ইনা অরীলামালা আলম গামেয়া,
16 নেকাগে আপি সাআ হুইয়েনা, তায়মতে অটগে ইনা চাদরটা চেতাংতে রাকাব ইমাহা।
কর্নীলিয় রাঃআ পিতর
17 পিতর অকা ভেট নামলাৎ আয়, ইনারাঃআ অর্থ কিনা হুই দাড়িয়া, নিয়া বাবত তে মনে মনে পাহাম মেকেনায় গটা ইন্তংগে নেলেপে, কর্নীলিয় রাঃআ কুলিচ হড়কু শিমোন রাঃআ অড়া পাঞ্জাকেৎ তেকু দুয়ার রাঃআ কাতারে হিচেন্তে তিঙ্গুইনাকু,
18 হেৎদ রাঃআ কিয়তেকু কুলিকিয়াকু, শিমোন অকয়কে পিতর গামিয়াকু, ইনি কি নেন্ডে তাহিনায়?
19 পিতর ইনা ভেট রাঃআ বাবত তে পাহামেৎ কেনায়, এনকান রিলামালা আত্মা গামকিয়ায়, নেলেম আপি হড় আমকে পাঞ্জাম তানাকু।
20 মেন্খান আম বিরিদকাতে লাতারতে সেনম, ইঙ্কূ লঅ সেনম, যাহানা হঅ আলম সন্দেহআ চিয়াচি ইঞগে ইঙ্কূকে কুলতাৎ কুয়া।
21 ইন্তং পিতর ইঙ্কূ হড়কুরা হান্ডে আড়গুন্তে গাম্কেৎ কুয়ায়্য় য়, নেলেপে আপে অকয়কে পাঞ্জাই তানাপে, ইঞ ইনি হড় তানাইঞ, আপে কিনা নাতিরাং হিচাকানাপে?
22 ইঙ্কূ গামকেৎয়াকু, মিহুড় চাকিপতি কর্নীলিয় নুতুমতে চিহ্নাইয়া, মিয়াৎ ধার্মিক হড়তানায়, অকয় ঈশ্বরকে বরইআয় হেৎদ যত ইহুদি জাতি কু রাঃআ তালারে নুতুমান হড়, ইনি রীলামালা সরগ নাঙ্গা রাঃআ দ্বারায়তে এনকান হুকুম নামতাৎআয়, যেন আমকে রাঃআ কাতেন নিজে রাঃআ অড়াতে আউকাতে আমা মচা রাঃআ থুতি আয়ুমেকা আয়।
কর্নীলিয় রাঃআ অড়ারে পিতর।
23 ইন্তং পিতর ইঙ্কূকে ভীতিরতে রাঃআ ইদিকেৎ কুতে ইঙ্কূকে নেল-আতেন কেৎকুয়ায়্য়। দশার হুলাং বিরিদেন্তে ইনি ইঙ্কূ লঅ সেএনায়, হেৎদ যাফোত শেহার রিঙ্কূ হাগাকু রাঃআ তালা হাতেন কথক হড় ইঙ্কূ লঅ সেএনাকু।
24 দশার হুলাং ইঙ্কূ কৈসরিয়া শেহার শেহারতে বলয়নাকু; ইন্তং কর্নীলিয় নিজে রাঃআ হড়কুকে হেৎদ গাতিকুকে মিৎ থাংতে রাঃআ কেৎ কুতে ইঙ্কূয়া তাঙ্গিরে তাহীন কেনাকু।
25 তায়মতে পিতর চিন্তং বলয়নায়, ইনা হুলাং কর্নীলিয় ইনি লঅ নাপামেন্তে ইনি রাঃআ কাটারে নুরেন্তে জোহার কিয়ায়।
26 মেন্খান পিতর ইনিকে রাকাব কিয়ায়, গামকিয়ায় বিরিদমে, ইঞ নিজেহঅ আমলেকা মিয়াৎ মান্মি তানাইঞ।
27 ইনাতায়ম পিতর কর্নীলিয় লঅ থুতি থুতিতে বলয়েন্তে নেলকেৎ কুয়ায়্য়, গাদালেকা হড় হুন্ডিয়া কানাকু।
28 ইন্তং ইনি ইঙ্কূকে গামাৎ কুয়ায়্য় য়, আপে সারিয়াপে, এটা জাতি লঅ সাথ এমঃঅ হেৎদ ইনিরা হান্ডে হিজু ইহুদি হড় রাঃআ পক্ষে আরিচালি রাঃআ বাহাররে, মেন্খান ইঞকে ঈশ্বর উদুয়া তিঞআয় যে, যাহা মান্মিকে অধার্মিক বাংখান অছুথী গাম লাক্তি লহয় তানা।
29 নিয়া নাতিনাং ইঞকে রাঃআ কুল কিঞাআপে খান ইঞ যাহানা হঅ কা আপত্তি কাতে হিচা কানাঞ; নাহাআ কুলি লেপে য়াইঞ, আপে কিনা নাতিরাং ইঞকে রাঃআ কুলতিঞাপে?
30 ইন্তং কর্নীলিয় গামকেয়ায়, তিহিঞ লঅ উপুন মাহা হুইওতানা, ইঞ নিয়া মাহা যাকিৎ নিজে রাঃআ অড়ারে বেলা প্রায় তিকিন তারসিং আপি টাড়াং বাতিরাং বিন্তি কেনাঞ, ইনা হুলাং মিয়াৎ কড়াহন জুলুতান সনঃঅ তুসিংকাতে ইঞা সামাংরে রে তিঙ্গুইনায়;
31 ইনি গামকেয়ায়, কর্নীলিয়, আমা বিন্তি আতাং হুইয়াকানা হেৎদ আমা দান যত ঈশ্বর রাঃআ সামাংরে সদরা কানা।
32 এন্তে যাফো শেহারতে হড় কুলকাতে শিমোন অকয়কে পিতর গামিয়াকু, ইনিকে রাঃআ আগুই; ইনি গাডা কাতারে সিমন চামার রাঃআ অড়ারে মেনাইয়াআ।
33 নিয়া নাতিরাং ইঞ ইনতংগে আমা হান্ডে হড় কুল কেৎ কুয়াইঞ, আম হিচা কানাম বেচাকি াৎ আম, এন্তে নাহাআ আবু যতচ ঈশ্বর রাঃআ সামাংরে সেটের মেনাবুয়া, প্রভু আমকে অকা হুকুম এমাতাৎ মায়, ইনা আয়ুমেয়ালে।
পিতর রাঃআ উচ্ছান
34 ইনাতায়ম পিতর আয়া মচা হলেজকেৎ তে ইঙ্কূকে গামলাগায়নায় সার্তিগে ইঞ আটকার নাম কেয়াইঞ যে ঈশ্বর যাহায় রাঃআ মচা নেলকাতেন কায় দরবার রেআয় (বারগাম . 10:17, 2 ইতি . 19:7)
35 মেন্খান যত জাতি রাঃআ তালা হাতেন যাহায়গে ইনিকে গুনমান্তিয়া আয় হেৎদ ধার্মিক হরাতে সেসেনায়, ঈশ্বর ইনিকে আপনারিয়ায়।
36 আপে সারিয়াপে যে ইনি খেরোয়াল হড়কুরা হান্ডে মিয়াৎ জাগার ঘোষণা তাৎআয়, চিন্তং ইনি যীশু খ্রীষ্টরাঃআ দ্বারায়তে সুলুকরাঃআ বুগিনবার্তা পাসনা তাৎআয়, অকয় যতচ রাঃআ প্রভু (দুরাং মালা . 107:20, দুরাং মালা . 147:18, জিসাই. 52:7, নহুম 1:15)
37 আপে যতচ নিয়া ঘটনা সারিয়াপে, অকা যোহনরাঃআ দ্বারায়তে পাসনাৎকান ডুবুলরাঃআ তায়ম গালিলমুলুক হাতেন এহব কাতেন গোটা ইহুদিয়া মুলুক তে পাসরায়না;
38 নাসরতীয় যীশু রাঃআ থুতি, চিল্কা ঈশ্বর ইনিকে রীলামালা আত্মাতে হেৎদ দাড়িতে গসঃঅ লিয়ায়, বুগিন কামী ভাড়ায়কেনায় হেৎদ শয়তান দ্বারায়তে রুয়া-হাসু তান যত হড়কুকে বুগিৎ কেনকুয়ায়্য়য়; চিয়াচি ঈশ্বর ইনি লঅ তাহীলেনায় (জিসাই. 61:1)
39 হেৎদ ইনি ইহুদি রাঃআ হরাকুরে হেৎদ যিরুশালেম শেহার রে অকা অকা করাতাৎআয়, ইনা যতচ রাঃআ লুকুন্দী ী, অট হড় ইনিকে ক্রসরে টাঙ্গাকাতে গজকিয়াকু (বারগাম)
40 ইনিকে ঈশ্বর আপি মাহারে রাকাবকিয়ায়, প্রমাণ কাতে উদু কেৎকুয়ায়্য় যত হড়কুরা হান্ডে এনকা লহয়,
41 মেন্খান মাড়াঙতে ঈশ্বর রাঃআ দ্বারায়তে বাছায়ান লুকুন্দী কু, অর্থাৎ আলেকে উদু-সদর কেৎ লেয়ায়, হেৎদ গজকুরা তালা হাতেন ইনিরা জিউত-রাকাব তায়ম খানঃগে ইনি লঅ আলে জম হেৎদ নুঃউকেয়ালে।
42 হেৎদ ইনি হুকুমকেৎকুয়ায়্য়, যেন আলে হড়কুরা হান্ডে পাসনা কায়লে হেৎদ লুকুন্দী এমেয়ালে যে, হানিগে ইনি হড়তানায় অকয়কে ঈশ্বর জীউৎ হেৎদ গজকুরা দরবার জ বহালতিয়ায়।
43 ইনিরা নাতিরাং যত ভবিষৎ গাময়ানকু নিয়া লুকুন্দী এমেয়াকু, যাহায়গে ইনিকে পাতিয়াইআকু, ইনি ইনিরা নুতুমরা গুণতে কাই রাঃআ ছেমা নামেআয় (জিসাই , জিসাই , জেরামিয়া. 31:34, দানিয়েল . 9:24)
অইহুদি কু হঅ রিলামালা আত্মা আতাং কেয়াকু
44 পিতর নিয়া থুতি গামলাৎ আয় গটা ইনা হুলাং চিন্তিলেকা হড় জাগার আয়ুমলাআকু, যতচ রাঃআ চেতাংরে রীলামালা আত্মা আড়গু হিচেনা।
45 ইন্তং পিতর লঅ হিচাকান পাতিয়ান সুন্নু চুটি -গেৎ হড় যত হায়কাটেনাকু, চিয়াচি বিন-ইহুদিকুরা চেতাংরেহঅ রীলামালা আত্মা দান এমঃঅ হুইয়েনা;
46 চিয়াচি ইঙ্কূ ইঙ্কূকে নাআহানা জাগারতে থুতি গামঃঅ হেৎদ ঈশ্বর রাঃআ মহিমা দুরাং আয়ুমকেৎ কুয়াকু।
47 'নিকু যে হড়কু আলে লেকাগে রীলামালা আত্মা নামতাৎআকু, যাহায় কি নিকুকে দাঃআরে ডুবুল এমঃতে বাধা এম দাড়িকুয়াকু?
48 তায়মতে ইনি ইঙ্কূকে যীশু খ্রীষ্ট রাঃআ নুতুমতে ডুবুল এমঃরাঃআ হুকুম এমকেৎকুয়ায়্য়। ইন্তং ইঙ্কূ কথক মাহা পিতর কে তাহি নাতিরাং নেহরাকিয়াকু।
* 10:11 আকাশ মানে নিরালা † 10:12 সরীসৃপ মানে কিদিং ‡ 10:14 অছুথী মানে অছুথী